DA Den Europæiske Unions Tidende C 30/21

Sag anlagt den 15. november 2010 — Europa-Kommissionen mod Den Hellenske Republik

(Sag C-528/10)

()

2011/C 30/35

Processprog: græsk

Parter

Sagsøger: Europa-Kommissionen (ved G. Zavvos og H. Støvlbæk)

Sagsøgt: Den Hellenske Republik

Sagsøgerens påstande

— Det fastslås, at Den Hellenske Republik har tilsidesat de forpligtelser, der påhviler den i medfør af artikel 6, stk. 2 — 5, artikel 11 samt artikel 30, stk. 1, 4 og 5 i Europa-Parlamentets og Rådets direktiv 2001/14/EF (1) af 26. februar 2001 ved ikke at have vedtaget de nødvendige foranstaltninger til gennemførelse af den første jernbanepakke.

— Den Hellenske Republik tilpligtes at betale sagens omkostninger.

Søgsmålsgrunde og væsentligste argumenter

Manglende anvendelse af en incitamentsordning til nedbringelse både af omkostningerne ved tilvejebringelse af infrastruktur og adgangsafgifterne

Kommissionen gør gældende, at Den Hellenske Republik, uden at have givet en fyldestgørende begrundelse herfor, har undladt at vedtage de nødvendige foranstaltninger for i praksis at anvende en incitamentsordning over for infrastrukturforvalterne, med henblik på at de nedbringer omkostningerne ved tilvejebringelse af infrastruktur og niveauet for adgangsafgifterne, og derved har tilsidesat de forpligtelser, der påhviler den i henhold til artikel 6, stk. 2 — 5 i direktiv 2001/14/EF.

Manglende introduktion af et system til forbedring af præstationsordningen

Kommissionen gør yderligere gældende, at Den Hellenske Republik, uden at have givet en fyldestgørende begrundelse herfor, har undladt at vedtage de nødvendige foranstaltninger og officielt at indføre en samling af mekanismer, som sikrer grundlæggelsen og anvendelsen af en præstationsordning med henblik på at minimere forstyrrelser og at forbedre jernbanenettets drift i Grækenland, og følgelig har tilsidesat de forpligtelser, som påhviler den i medfør af artikel 11 i direktiv 2001/14/EF.

Manglende oprettelse af et uafhængigt tilsynsorgan og manglende sikring af dets mulighed for at kunne pålægge sanktioner

Kommissionen er endvidere af den opfattelse, at Den Hellenske Republik, uden at have givet en fyldestgørende begrundelse herfor, ikke har sørget for oprettelsen af et kompetent tilsynsorgan på transportområdet, som med hensyn til organisation, retlig struktur, beslutningstagning og finansieringsbeslutninger skal være uafhængigt af enhver infrastrukturforvalter, ethvert afgiftsorgan og tildelingsorgan og enhver ansøger. Navnlig det kompetente Nationale Jernbaneråd virker under tilsyn af Ministeriet for Transport og Kommunikation, der som bekendt udøver en afgørende indflydelse på jernbaneselskabet TRAINOSE. En sådan situation skaber åbenlyst en interessekonflikt i forhold til de offentlige ansattes egenskab af medlemmer af tilsynsorganet, der skal sikre, at der ikke forekommer diskriminerende behandling over for konkurrenterne til det statslige jernbaneselskab, mens de samtidigt, inden for rammen af deres reguleringsfunktioner, skal tage højde for de kommercielle interesser for jernbaneselskabet, som er under tilsyn af nævnte Ministerium. I lyset af det foranstående har Kommissionen gjort gældende, at Den Hellenske Republik har tilsidesat de forpligtelser, som påhviler den i medfør af artikel 30 i direktiv 2001/14/EF.

Kommissionen gør endelig gældende, at Den Hellenske Republik, uden at have givet en fyldestgørende begrundelse herfor, har undladt at vedtage de foranstaltninger, der er nødvendige for at sikre, at tilsynsorganet kan pålægge sanktioner i tilfælde af afvisning af at afgive oplysninger eller til at afhjælpe visse situationer. Navnlig har Den Hellenske Republik ikke vedtaget nogen beslutning, der definerer typen af sanktioner, størrelsen af bøderne og proceduren for deres pålæggelse og opkrævning, med deraf følgende tilsidesættelse af de forpligtelser, som påhviler den i medfør af artikel 30, stk. 1, 4 og 15 i direktiv 2001/14/EF.

(1) EFT L 75 af 15.3.2001, s. 29.